CELEX: C2007/269/92
Language: el
Date: 2007-11-10 00:00:00
Title: Υπόθεση T-322/07: Προσφυγή της 27ης Αυγούστου 2007 — Kenitex Química κατά ΓΕΕΑ — Chemicals International (Kenitex TINTAS A qualidade da cor)

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/51
            
         Προσφυγή της 27ης Αυγούστου 2007 — Kenitex Química κατά ΓΕΕΑ — Chemicals International (Kenitex TINTAS A qualidade da cor)
   (Υπόθεση T-322/07)
   (2007/C 269/92)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Kenitex Química, S.A. (Manique, Estoril, Πορτογαλία) (εκπρόσωπος: M. Pardete Reis, δικηγόρος)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (ΓΕΕΑ)
   
      Αντίδικος ενώπιον του τμήματος προσφυγών: Chemicals International Establishment
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του τετάρτου τμήματος προσφυγών του ΓΕΕΑ της 19ης Ιουνίου 2007, που κοινοποιήθηκε στην προσφεύγουσα με τηλεαντίγραφο, στις 25 Ιουνίου 2007, στο πλαίσιο της διαδικασίας ακυρώσεως αριθ. 879 C 001553742/1 (αριθ. μητρώου κοινοτικού σήματος 1553742), στην οποία αντιστοιχεί ο αριθμός προσφυγής R 330/2006-4 και, κατά συνέπεια, να αναγνωρίσει ως έγκυρο το κοινοτικό σήμα αριθ. 1553742 «KENITEX TINTAS A QUALIDADE DA COR», για την οποία η αίτηση κατατέθηκε στις 13 Μαρτίου 2000, η δε καταχώριση στα μητρώα έγινε στις 22 Μαΐου 2001.
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Στις 22 Μαΐου 2001 πρωτοκολλήθηκε η αίτηση της προσφεύγουσας για την καταχώριση του κοινοτικού εικονιστικού σήματος «KENITEX TINTAS A QUALIDADE DA COR» για προϊόντα των κλάσεων 1, 2 και 19 της ταξινόμησης της Νίκαιας (χημικά προϊόντα προοριζόμενα για τη βιομηχανία, συνθετικές ρητίνες, χρώματα, βερνίκια, λάκες, διαλυτικά, φυσικές ρητίνες, μέταλλα για ζωγράφους, υλικά κατασκευών μη μεταλλικά, οδοστρώματα ασφάλτου, επιχρίσεις, στηθαία οδικής ασφαλείας, ύαλος κατασκευών).
   Η Chemicals International Establishment ζήτησε την ακύρωση του κοινοτικού σήματος, επικαλούμενη την προτέρα καταχώριση των γραφιστικών εθνικών σημάτων «Kenitex» για προϊόντα των κλάσεων 2 (διακοσμητικές βαφές) στην Πορτογαλία, «Kenitex» για προϊόντα 2 και 19 (επιχρίσεις διαφόρων χρωμάτων για οικοδομές) στη Γαλλία και «Kenitex» για προϊόντα των κλάσεων 1, 2, 17 και 19 (προϊόντα πυρίμαχα και αδιάβροχα, βαφές και επιχρίσεις) στις χώρες Benelux.
   Το τμήμα ακυρώσεως δέχτηκε την αίτηση ακυρώσεως, το δε τμήμα προσφυγών απέρριψε την προσφυγή την οποία είχε ασκήσει κατά της αποφάσεως του τμήματος ακυρώσεως η νυν προσφεύγουσα, κρίνοντας ότι υφίστατο κίνδυνος συγχύσεως, λόγω ομοιότητας προϊόντων και σημείων.
   Η προσφεύγουσα επικαλείται παράβαση του άρθρου 8, παράγραφος 1, στοιχείο β', του κανονισμού 40/94 (1) του Συμβουλίου, θεωρώντας ότι δεν υφίσταται κίνδυνος συγχύσεως μεταξύ των δύο σημείων και ότι το σημείο της προσφεύγουσας αντιστοιχεί προς την εμπορική της επωνυμία και τον διακριτικό της τίτλο, που έχει καταχωρίσει στην Πορτογαλία, στο Instituto Nacional de Propriedade Industrial (INPI).
   
      (1)  Κανονισμός (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ 1994, L 11, σ. 1).